PATVIRTINTA

Prienų rajono savivaldybės tarybos

2024 m. kovo d.

sprendimu Nr.

PRIENŲ RAJONO JIEZNO PARAMOS ŠEIMAI CENTRO

NUOSTATAI

I SKYRIUS

BENDROSIOS NUOSTATOS

1. Prienų rajono Jiezno paramos šeimai centro nuostatai (toliau – Nuostatai) reglamentuoja Prienų rajono Jiezno paramos šeimai centro (toliau – Centras) teisinę formą, savininką, savininko teises ir pareigas įgyvendinančią instituciją ir jos kompetencijas, buveinę, pagrindinę paskirtį, globos formas, veiklos teisinį pagrindą, veiklos rūšis, tikslus ir funkcijas, Centro teises, veiklos organizavimą ir valdymą, darbuotojų priėmimą į darbą ir atleidimą iš jo, darbo apmokėjimo tvarką ir atestaciją, tėvų globos netekusio vaiko apgyvendinimą ir išvykimą, socialinių paslaugų teikimą, Centro turtą, lėšas, jų šaltinius bei naudojimo tvarką, finansinės veiklos kontrolę, veiklos priežiūrą, pertvarkymo, reorganizavimo, likvidavimo ir nuostatų keitimo tvarką.

2. Centras yra stacionari socialinės globos įstaiga, kurios paskirtis teikti bendrąsias, specialiąsias ir prevencines socialines paslaugas.

3. Centras yra ribotos civilinės atsakomybės viešasis juridinis asmuo, turintis ūkinį, finansinį, organizacinį ir teisinį savarankiškumą, savo antspaudą su įstaigos pavadinimu, atsiskaitomąją ir kitas sąskaitas Lietuvos Respublikoje įregistruotuose bankuose. Centras gali turėti ir naudoti savo simboliką teisės aktų nustatyta tvarka.

4. Centro veikla yra neterminuota.

5. Centras savo veikloje vadovaujasi Lietuvos Respublikos Konstitucija, Lietuvos Respublikos darbo kodeksu, Lietuvos Respublikos civiliniu kodeksu, Lietuvos Respublikos biudžetinių įstaigų įstatymu, Jungtinių Tautų vaiko teisių konvencija, Lietuvos Respublikos vaiko teisių apsaugos pagrindų įstatymu, Lietuvos Respublikos socialinių paslaugų įstatymu ir kitais teisės aktais bei šiais Nuostatais.

6. Centras yra Prienų rajono savivaldybės (toliau – Savivaldybė) biudžetinė įstaiga, įgyvendinanti Savivaldybės funkcijas ir išlaikoma iš Savivaldybės biudžeto asignavimų ir kitų teisėtai gaunamų lėšų, turinti paramos gavėjo statusą.

7. Prie Centro gali būti įsteigti bendruomeniniai vaikų globos namai, neįgaliųjų dienos/užimtumo centrai, socialinės globos centrai, savarankiško gyvenimo namai ir kiti filialai, kurie nėra atskiri juridiniai asmenys.

8. Centro savininkė yra Prienų rajono savivaldybė, kodas – 111107225, Laisvės a. 12, LT-59126 Prienai.

9. Centro savininko teises ir pareigas įgyvendina Prienų rajono savivaldybės meras (toliau – Savivaldybės meras), išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui).

10. Centro savininko teises ir pareigas įgyvendinanti institucija:

10.1. tvirtina Centro nuostatus;

10.2. priima į pareigas ir atleidžia iš jų ar nušalina nuo pareigų Centro direktorių;

10.3. priima sprendimą dėl Centro buveinės pakeitimo;

10.4. priima sprendimą dėl Centro pertvarkymo, reorganizavimo ar likvidavimo;

10.5. priima sprendimą dėl Centro filialo steigimo ir jo veiklos nutraukimo;

10.6. skiria ir atleidžia likvidatorių arba sudaro likvidacinę komisiją ir nutraukia jos įgaliojimus;

10.7. tvirtina Centro teikiamų paslaugų sąrašą, socialinės globos/rūpybos kainą ir maitinimo išlaidų bei išlaidų medikamentams, patalynei ir aprangai finansinius normatyvus;

10.8. sprendžia kitus Lietuvos Respublikos biudžetinių įstaigų įstatyme, kituose įstatymuose ir šiuose nuostatuose jos kompetencijai priskirtus klausimus.

11. Centro buveinė – Sodo g.13, LT-59424 Jieznas, Prienų r. sav.

12. Oficialusis pavadinimas – Prienų rajono Jiezno paramos šeimai centras, įregistruotas Juridinių asmenų registre, kodas – 190201025.

13. Centras buvo įsteigtas Prienų rajono savivaldybės tarybos 2018 m. gegužės 31 d. sprendimu Nr. T3-153 „Dėl Jiezno vaikų globos namų pavadinimo pakeitimo ir Prienų rajono Jiezno paramos šeimai centro nuostatų patvirtinimo“.

14. Centras paslaugas teikia Savivaldybės gyventojams. Kitų savivaldybių gyventojams Centras gali teikti paslaugas Prienų rajono savivaldybės tarybai (toliau – Savivaldybės taryba) nustačius paslaugų kainą.

II SKYRIUS

VEIKLOS RŪŠYS, TEIKIAMOS PASLAUGOS, TIKSLAI IR FUNKCIJOS

15. Pagrindinė Centro veiklos rūšis pagal Ekonominės veiklos rūšių klasifikatorių (toliau EVVRK) – kita stacionarinė globos veikla (87.90 klasė):

15.1. kitos veiklos rūšys:

15.1.1. kita, niekur kitur nepriskirta, nesusijusi su apgyvendinimu socialinio darbo veikla (88.99 klasė);

15.1.2. vaikų dienos priežiūros veikla (88.91 klasė);

15.1.3. nesusijusio su apgyvendinimu socialinio darbo su pagyvenusiais ir neįgaliais asmenimis veikla (88.10 klasė);

15.1.4. kita apgyvendinimo veikla (55.90 klasė);

15.1.5. kitų maitinimo paslaugų teikimas (56.29 klasė);

15.1.6. kita žmonių sveikatos priežiūros veikla (86.90 klasė);

15.1.7. bibliotekų ir archyvų veikla (91.01 klasė);

15.1.8. kitas, niekur kitur nepriskirtas, švietimas (85.59 klasė);

15.1.9. nuosavo arba nuomojamo nekilnojamojo turto nuoma ir eksploatavimas (68.20 klasė).

16. Centras teikia socialines paslaugas:

16.1. bendrąsias socialines paslaugas;

16.2. specialiąsias socialines paslaugas:

16.2.1. licencijuotas ilgalaikės (trumpalaikės) socialinės globos paslaugas vaikams, likusiems be tėvų globos, ir laikinai apgyvendintiems vaikams, kol bus išspręstas jų grąžinimo tėvams ar globos (rūpybos) nustatymo klausimas. Paslaugos gali būti teikiamos bendruomeniniuose vaikų globos namuose ir Laikino apgyvendinimo centre socialinės globos (rūpybos) grupėje (tik trumpalaikė socialinė globa) vaikams nuo 3 iki 18 metų amžiaus, išskirtiniais atvejais teisės aktų nustatyta tvarka nuo gimimo;

16.2.2. akredituotas socialinės priežiūros paslaugas Laikino apgyvendinimo centre, Vaikų dienos centre, Globos centre, Senjorų centre, Intervencijų ir socialinės pagalbos centre ir kt.;

16.3. prevencines socialines paslaugas Jaunimo centre.

17. Centro veiklos tikslai:

17.1. sudaryti tėvų globos netekusiems vaikams tinkamas globos (rūpybos) ar įvaikinimo sąlygas, kurios atitiktų geriausius vaiko interesus bei poreikį augti šeimos aplinkoje arba aplinkoje, artimoje šeimai, ir padėti pilnametystės sulaukusiems jaunuoliams prisitaikyti prie socialinės aplinkos integruojantis į bendruomenę;

17.2. teikti pagalbą asmenims/šeimoms, patekusiems į krizines situacijas ar nukentėjusiems nuo smurto, ugdyti ir stiprinti jų gebėjimus bei galimybes savarankiškai spręsti savo socialines problemas ir padėti įveikti socialinę atskirtį;

17.3. plėtoti socialines paslaugas, kuriomis siekiama vaikų, jaunuolių, pagyvenusių ir negalią turinčių asmenų bei jų šeimų narių socialinių, kasdieninio gyvenimo įgūdžių ugdymo, palaikymo ir/ar atkūrimo.

18. Centras, įgyvendindamas veiklos tikslus, atlieka šias funkcijas:

18.1. teikia globos (rūpybos), ugdymo ir socialines paslaugas tėvų globos netekusiems vaikams, vykdo bendruomeninių vaikų globos namų funkcijas;

18.2. organizuoja vaiko laikiną apgyvendinimą įstaigoje bet kuriuo paros metu, įskaitant švenčių ir poilsio dienas;

18.3. vertina individualius vaiko poreikius, sudaro individualų vaiko socialinės globos planą, jį periodiškai peržiūri, esant poreikiui, tikslina ir įgyvendina;

18.4. įgyvendina vaiko globėjo (rūpintojo) ir vaiko atstovo pagal įstatymą teises ir pareigas, gina globojamo (rūpinamo) vaiko asmenines, turtines teises ir teisėtus interesus bei jam atstovauja;

18.5. teisės aktų nustatyta tvarka administruoja globotinių turtą, tvarko iš globojamų (rūpinamų) vaikų turto gaunamų pajamų ir išlaidų apskaitą;

18.6. rūpinasi globojamo (rūpinamo) vaiko sveikata, ugdymu bei užimtumu, skatina vaiko fizinę, psichinę bei socialinę brandą, sudaro palankias sąlygas vaiko socializacijai;

18.7. pasibaigus likusio be tėvų globos vaiko globai (rūpybai), pagal galimybes užtikrina tolimesnę pagalbą, esant poreikiui, teikia palydėjimo paslaugas jaunuoliams;

18.8. teikia akredituotas socialinės priežiūros paslaugas asmenims (šeimoms), atsižvelgdamas į individualius poreikius;

18.9. teikia akredituotą vaikų dienos socialinę priežiūrą;

18.10. teikia akredituotą socialinių įgūdžių ugdymo, palaikymo ir atkūrimo paslaugą senyvo amžiaus ir suaugusiems asmenims su negalia bei jų šeimoms;

18.11. vykdo atvirąjį darbą su jaunimu;

18.12. organizuoja budinčių globotojų, globėjų ir/ar įtėvių paiešką;

18.13. konsultuoja asmenis, pageidaujančius globoti (rūpintis), įvaikinti ar tapti budinčiais globotojais, bei asmenis, siekiančius steigti šeimynas;

18.14. vykdo budinčių globotojų, globėjų, įtėvių, šeimynų dalyvių pasirengimo globoti (rūpintis), prižiūrėti, įvaikinti vaikus, mokymus pagal GIMK programas ir teikia siūlymus apie jų tinkamumą globoti (rūpintis), prižiūrėti ar įvaikinti vaikus;

18.15. organizuoja globėjų ir/ar budinčių globotojų veiklą, teikia jiems pagalbą;

18.16. organizuoja vaiko priežiūrą budinčio globotojo šeimoje, organizuoja ir teikia socialines paslaugas bei kitą socialinę pagalbą pagal poreikį vaikui, budinčiam globotojui, vaiko tėvams, siekdamas grąžinti vaiką į šeimą;

18.17. bendradarbiauja su:

18.17.1. valstybės ir savivaldybių institucijomis ir įstaigomis, nevyriausybinėmis organizacijomis socialinių paslaugų teikimo vaikui ir jo šeimai procese, siekiant vaiko gerovės;

18.17.2. vaiko tėvais ir kitais jo artimaisiais giminaičiais, siekiant atkurti ar palaikyti tarpusavio ryšius, sudarančius prielaidas globojamam (rūpinamam) vaikui grįžti į tėvų šeimą.

19. Atlieka kitas įstatymų ir kitų teisės aktų numatytas funkcijas.

III SKYRIUS

CENTRO TEISĖS

20. Centras, vykdydamas savo funkcijas, turi teisę:

20.1. gauti iš valstybės ir savivaldybių institucijų bei įstaigų, kitų juridinių asmenų, fizinių asmenų informaciją ir pasiūlymus Centras kompetencijai priskirtais klausimais;

20.2. pasitelkti kitų įstaigų (jų vadovų sutikimu) atstovus, specialistus ir sudaryti bendras komisijas (darbo grupes) Centro kompetencijai priskirtiems klausimams spręsti;

20.3. pagal kompetenciją sudaryti sutartis;

20.4. Lietuvos Respublikos labdaros ir paramos įstatymo nustatyta tvarka gauti paramą veiklos tikslams įgyvendinti ir funkcijoms vykdyti.

IV SKYRIUS

VEIKLOS ORGANIZAVIMAS IR VALDYMAS

21. Centro veikla organizuojama vadovaujantis direktoriaus tvirtinamais ir Centro interneto svetainėje skelbiamais metiniais veiklos planais.

22. Centro padalinių ir skyrių veikla reguliuojama direktoriaus tvirtinamomis darbo tvarkos taisyklėmis, darbuotojų pareigybių aprašymais.

23. Centrui vadovauja direktorius, kuris teisės aktų nustatyta tvarka į pareigas priimamas 5 metų kadencijai viešo konkurso būdu arba įstatymų nustatytais atvejais be konkurso.

24. Centro direktorius:

24.1. organizuoja Centro darbą, kad būtų įgyvendinami veiklos tikslai ir atliekamos nustatytos funkcijos;

24.2. užtikrina, kad Centro veikloje būtų laikomasi įstatymų, kitų teisės aktų ir šių Nuostatų;

24.3. teisės aktų nustatyta tvarka priima į pareigas ir atleidžia iš jų Centro darbuotojus;

24.4. nustato Centro struktūrą ir pareigybių sąrašą, prieš tai raštu informavęs Savivaldybės merą;

24.5. analizuoja Centro veiklos ir valdymo išteklių būklę ir atsako už Centro veiklos rezultatus;

24.6. nustato Centro darbuotojų apmokėjimo sistemą, jeigu įstaigoje nėra sudaryta kolektyvinė sutartis;

24.7. organizuoja Centro finansinę apskaitą pagal Lietuvos Respublikos finansinės apskaitos įstatymą;

24.8. svarsto ir priima sprendimus, susijusius su Centro lėšų (įskaitant lėšas, skirtas darbuotojų darbo užmokesčiui), turto naudojimu ir disponavimu juo, užtikrina racionalų ir taupų lėšų ir turto naudojimą bei veiksmingos vidaus kontrolės sistemos sukūrimą, jos veikimą ir tobulinimą;

24.9. atstovauja Centro interesams visose institucijose bei įstaigose, yra įstatyminis globojamo (rūpinamo) vaiko atstovas;

24.10. sudaro sutartis, išduoda įgaliojimus, atidaro bankuose atsiskaitomąsias ir kitas sąskaitas;

24.11. bendradarbiauja su socialines paslaugas teikiančiomis įstaigomis Lietuvoje ir užsienyje, paslaugų gavėjų artimaisiais, įstaigos rėmėjais, visuomene, teikia jai informaciją apie Centro veiklą, paslaugas;

24.12. atsako už organizacinę, techninę ir finansinę įstaigos veiklą, materialinių vertybių apsaugą;

24.13. vykdo Savivaldybės mero pavedimus, neprieštaraujančius įstatymams, šiems Nuostatams.

25. Direktoriaus laikinai nesant (ligos, atostogų, komandiruotės ir kitais atvejais) jo funkcijas vykdo Centro direktoriaus pavaduotojas socialiniam darbui.

26. Centre veikia Centro administracijos patariamoji institucija – Socializacijos taryba socialinį darbą dirbančių darbuotojų profesiniams bei socialinių paslaugų teikimo klausimams spręsti.

V SKYRIUS

PRIĖMIMO Į CENTRĄ IR PASLAUGŲ TEIKIMO TVARKA

27. Vaikui socialinė globa (rūpyba) Centre pradedama teikti Savivaldybės merui priėmus sprendimą skirti vaikui trumpalaikę socialinę globą (rūpybą) Centre, Centro Globos centre, apgyvendinant vaiką budinčio globotojo šeimoje ar teismui priėmus sprendimą skirti vaikui nuolatinę globą (rūpybą) ir Centrą paskirti jo globėju. Ilgalaikė socialinė globa teikiama likusiems be tėvų globos vaikams, kuriems nustatyta nuolatinė globa (rūpyba). Trumpalaikė socialinė globa (rūpyba) teikiama likusiems be tėvų globos vaikams, kuriems nustatyta laikinoji globa (rūpyba), socialinę riziką patiriantiems vaikams.

28. Socialinę riziką patiriantis vaikas apgyvendinamas Centre teisės aktų nustatyta tvarka, esant Savivaldybės mero sprendimui dėl trumpalaikės socialinės globos skyrimo. Skubos atveju paimtas vaikas, kuriam būtina užtikrinti saugią aplinką, teisės aktų nustatyta tvarka laikinai gali būti apgyvendintas pagal Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos įgalioto teritorinio skyriaus (toliau – VVTAĮT) parengtą vaiko laikino apgyvendinimo faktą patvirtinantį dokumentą ir be savivaldybės sprendimo.

29. Sulaukusiems pilnametystės asmenims, kuriems Centre buvo teikta institucinė vaiko socialinė globa, gali būti sudaryta galimybė gyventi Centro Laikino apgyvendinimo centre ar bendruomeniniuose vaikų globos namuose, iki jie baigs bendrojo lavinimo, profesinio ugdymo ar specialiuosius ugdymosi poreikius užtikrinančias programas. Išimtiniais atvejais gyvenimo laikotarpis Centre sulaukusiems pilnametystės asmenims, kuriems buvo teikta vaiko socialinė globa, gali būti pratęsiamas, esant jų motyvuotam prašymui, įstaigos savininko teises ir pareigas įgyvendinančios institucijos ir savivaldybės, priėmusios sprendimą skirti socialinę globą sulaukusiam pilnametystės asmeniui, kuriam buvo teikta institucinė vaiko socialinė globa, sutikimams, tačiau ne ilgiau kaip iki 21 metų.

30. Globojamas (rūpinamas) vaikas išleidžiamas iš Centro šiais atvejais, kai:

30.1. grąžinamas tėvams pasibaigus vaiko globai (rūpybai);

30.2. įvaikinamas;

30.3. sulaukia pilnametystės arba pripažįstamas veiksniu (emancipuojamas);

30.4. susituokia;

30.5. teismo nutartimi arba Savivaldybės mero, priėmusio sprendimą skirti laikinąją globą (rūpybą), sprendimu yra keičiamas vaiko globėjas (rūpintojas);

30.6. gavus VVTAĮT sutikimą dėl leidimo rūpinamam vaikui, sulaukusiam 16 metų, gyventi skyrium nuo rūpintojo.

31. Centras vaikui, nesulaukusiam pilnametystės, kuris išvyksta mokytis į profesinę, aukštesniąją ar aukštąją mokyklą ir mokymosi metu gyvena mokymosi įstaigos bendrabutyje, užtikrina nustatytos vaiko laikinosios arba nuolatinės rūpybos tęstinumą:

31.1. vaikui skiriamų maistpinigių (pagal nustatytas dienos mitybos normas) mokymo įstaigai persiuntimą arba ribotai veiksniam nepilnamečiui skyrimą, aprūpinimą apranga, higienos, mokymosi priemonėmis ir kt.;

31.2. vaiko, į Centrą sugrįžusio savaitgaliais, švenčių dienomis, atostogų metu, priėmimą.

32. Centro Vaikų dienos centre paslaugos teikiamos Savivaldybės teritorijoje gyvenantiems vaikams, vadovaujantis Lietuvos Respublikos socialinės apsaugos ir darbo ministro patvirtintais Akredituotos vaikų dienos socialinės priežiūros teikimo reikalavimais ir rekomendacijomis, Socialinės priežiūros akreditavimo tvarkos aprašu ir Centro direktoriaus patvirtintu paslaugų teikimo tvarkos aprašu.

33. Centro Jaunimo centre vykdomas atvirasis darbas su jaunimu nuo 14 iki 29 metų amžiaus, prioritetą teikiant mažiau galimybių turintiems jaunuoliams. Paslaugos teikiamos vadovaujantis Centro direktoriaus patvirtintu teikiamų paslaugų tvarkos aprašu.

34. Centro Senjorų centre paslaugos teikiamos Savivaldybės teritorijoje gyvenantiems senyvo amžiaus asmenims, suaugusiems asmenims su negalia ir jų šeimoms, vadovaujantis Centro direktoriaus patvirtintu teikiamų paslaugų tvarkos aprašu.

35. Centro palydėjimo paslaugos teikiamos likusiems be tėvų globos vaikams nuo 16 metų, kuriems teikiama globa (rūpyba) ir pilnametystės sulaukusiems asmenims iki 24 metų, kuriems buvo teikta socialinė globa (rūpyba) Centre ar kurie gyveno socialinę riziką patiriančioje šeimoje. Paslaugos teikiamos pasirašius su šiais asmenimis sutartis.

36. Centro Globos centre teikiamos akredituotos socialinės priežiūros paslaugos Savivaldybės teritorijoje gyvenantiems asmenims, vadovaujantis Savivaldybės tarybos sprendimu patvirtintu Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašu:

36.1. globėjams (rūpintojams), budintiems globotojams, įtėviams, šeimynų dalyviams – vadovaujantis Savivaldybės mero potvarkiais dėl laikinosios globos (rūpybos) nustatymo;

36.2. besirengiantiems jais tapti asmenims – vadovaujantis VVTAĮT sprendimais dėl fizinio asmens, norinčio tapti vaiko globėju (rūpintoju), šeimynos steigėju, dalyviu, pradinio įvertinimo.

37. Centro Laikino apgyvendinimo centre akredituotos socialinės priežiūros paslaugos teikiamos vadovaujantis Centro direktoriaus patvirtintu paslaugų teikimo tvarkos aprašu ir:

37.1. krizinėje situacijoje atsidūrusiems asmenims, šeimoms ir jų vaikams – vadovaujantis Savivaldybės administracijos Socialinės paramos skyriaus sprendimu dėl socialinių paslaugų asmeniui šeimai) skyrimo;

37.2. vaikams, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra, kitiems tos šeimos vaikams kartu su jų atstovais (atstovu) – vadovaujantis VVTAĮT vaiko laikinosios priežiūros organizavimą patvirtinančiu dokumentu;

37.3. smurto artimoje aplinkoje pavojų keliantiems asmenims – vadovaujantis Alytaus apskrities VPK Prienų PK Apsaugos nuo smurto aplinkoje orderiu.

38. Teikiant licencijuotas socialinės globos (rūpybos) ar akredituotas socialinės priežiūros paslaugas asmenims/šeimoms, atvykusiems iš kitų savivaldybių, su jų gyvenamosios vietos savivaldybe pasirašoma asmeniui/šeimai teikiamos trumpalaikės/ilgalaikės socialinės globos ar socialinių paslaugų teikimo finansavimo sutartis. Paslaugų kainą nustato Savivaldybės taryba.

VI SKYRIUS

DARBUOTOJŲ PRIĖMIMO Į DARBĄ IR ATLEIDIMO IŠ JO,

DARBO APMOKĖJIMO TVARKA IR ATESTACIJA

39. Centro darbuotojai į darbą priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.

40. Centro darbuotojų darbo apmokėjimo tvarką nustato Lietuvos Respublikos darbo kodeksas, Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymas ir kiti teisės aktai.

41. Centro darbuotojai kvalifikaciją tobulina teisės aktų nustatyta tvarka.

42. Socialinį darbą dirbantys darbuotojai atestuojami socialinės apsaugos ir darbo ministro nustatyta tvarka, pedagoginį darbą dirbantys darbuotojai atestuojami švietimo, mokslo ir sporto ministro nustatyta tvarka.

43. Centro darbuotojų veikla vertinama vadovaujantis LR Vyriausybės nutarimu patvirtintu biudžetinių įstaigų darbuotojų veiklos vertinimo tvarkos aprašu. Socialinių paslaugų srities darbuotojų, sveikatos priežiūros specialistų veikla vertinama vadovaujantis atitinkamai socialinės apsaugos ir darbo ministro ir sveikatos apsaugos ministro nustatytomis tvarkomis. Darbininkų ir pedagoginį darbą dirbančių darbuotojų veikla nevertinama.

VII SKYRIUS

CENTRO TURTAS, LĖŠOS IR JŲ NAUDOJIMO TVARKA

44. Centras patikėjimo teise valdo, naudoja ir Lietuvos Respublikos teisės aktų nustatyta tvarka disponuoja perduotu ilgalaikiu ir trumpalaikiu, materialiuoju ir nematerialiuoju turtu.

45. Centro lėšų šaltiniai gali būti:

45.1. valstybės biudžeto ir (arba) savivaldybės biudžeto asignavimai;

45.2. biudžetinių įstaigų pajamos;

45.3. lėšos, gautos kaip parama;

45.4. Lietuvos ir užsienio fondų ir programų lėšos;

45.5. kitos teisėtai gautos lėšos.

VIII SKYRIUS

CENTRO VEIKLOS KONTROLĖ

46. Centro išorės finansinį, atitikties ir veiklos auditą atlieka Savivaldybės administracijos Centralizuotas vidaus audito skyrius bei Savivaldybės kontrolės ir audito tarnyba.

47. Centro valstybinį auditą atlieka Lietuvos Respublikos valstybės kontrolė.

48. Centro finansų kontrolė vykdoma Centro direktoriaus nustatyta tvarka.

49. Centro metinio veiklos plano įgyvendinimo kontrolę vykdo Centro direktorius.

IX SKYRIUS

BAIGIAMOSIOS NUOSTATOS

50. Centras turi interneto svetainę, atitinkančią teisės aktų nustatytus reikalavimus.

51. Informaciją apie savo veiklą Centras skelbia viešai Centro interneto svetainėje www.jieznovgn.lt .

52. Centras registruojamas teisės aktų nustatyta tvarka.

53. Centras pertvarkomas, reorganizuojamas ar likviduojamas Savivaldybės tarybos sprendimu Lietuvos Respublikos teisės aktų nustatyta tvarka.

54. Nuostatus, jų pakeitimus ir papildymus inicijuoja Savivaldybės meras ar Centro direktorius, Savivaldybės mero teikimu tvirtina Savivaldybės taryba.

55. Pakeistus Centro nuostatus pasirašo jo savininko teises ir pareigas įgyvendinančios institucijos vardu veikiantis asmuo arba jo savininko teises ir pareigas įgyvendinančios institucijos įgaliotas asmuo. Pakeitus Centro nuostatus, kartu su teisės aktų nustatytais dokumentais Juridinių asmenų registrui pateikiami pakeisti Centro nuostatai ir nurodomi jų pakeitimai.

__________________________